CELEX: 32017R0572
Language: sk
Date: 2016-06-02 00:00:00
Title: Delegované nariadenie Komisie (EÚ) 2017/572 z 2. júna 2016, ktorým sa dopĺňa nariadenie Európskeho parlamentu a Rady (EÚ) č. 600/2014, pokiaľ ide o regulačné technické predpisy o špecifikácii ponuky predobchodných a poobchodných údajov a úroveň členenia údajov (Text s významom pre EHP )

31.3.2017   
            
            
               SK
            
            
               Úradný vestník Európskej únie
            
            
               L 87/142
            
         DELEGOVANÉ NARIADENIE KOMISIE (EÚ) 2017/572
   z 2. júna 2016,
   ktorým sa dopĺňa nariadenie Európskeho parlamentu a Rady (EÚ) č. 600/2014, pokiaľ ide o regulačné technické predpisy o špecifikácii ponuky predobchodných a poobchodných údajov a úroveň členenia údajov
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   So zreteľom na nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (1), a najmä na jeho článok 12 ods. 2 tretí pododsek,
   keďže:
   
               (1)
            
            
               S cieľom znížiť náklady účastníkov trhu pri kúpe údajov sa v nariadení (EÚ) č. 600/2014 stanovuje, že údaje o predobchodnej a poobchodnej transparentnosti sa majú sprístupňovať verejnosti v nespojenej forme pre samostatné položky údajov. Je potrebné uviesť úroveň členenia, na ktorej by obchodné miesta mali údaje ponúkať. S prihliadnutím na dôkazy o dopyte po takýchto údajoch zo strany iných zainteresovaných strán by organizátori trhu a investičné spoločnosti prevádzkujúce obchodné miesto mali členiť údaje podľa triedy aktív, krajiny vydania, meny, v ktorej sa s nástrojom obchoduje, a podľa toho, či údaje pochádzajú z plánovaných denných aukcií alebo z priebežného obchodovania.
            
         
               (2)
            
            
               S cieľom zabezpečiť, aby ponúkané predobchodné a poobchodné údaje primerane zodpovedali dopytu zo strany účastníkov trhu, by organizátori trhu a investičné spoločnosti prevádzkujúce obchodné miesto mali ponúkať ľubovoľnú kombináciu kritérií členenia za primeraných obchodných podmienok.
            
         
               (3)
            
            
               Pri niektorých finančných nástrojoch, ako sú napríklad deriváty, nemusí byť vždy možné jednoznačne určiť konkrétnu triedu aktív, do ktorej daný nástroj patrí, keďže určenie triedy aktív závisí od toho, ktoré vlastnosti finančných nástrojov sa považujú za rozhodujúce. Podobne nemusí byť vždy možné jednoznačne určiť, ktoré ďalšie kritériá určitý typ údajov spĺňa. S cieľom zabezpečiť, aby účastníci trhu pri nákupe údajov z určitého obchodného miesta získali konzistentný súbor údajov, je potrebné vyžadovať, aby organizátori trhu alebo investičné spoločnosti prevádzkujúce obchodné miesto v prípadoch, v ktorých nemožno uplatniť kritériá členenia jednoznačným spôsobom, určili, ktoré kritériá by mal spĺňať finančný nástroj alebo typ údajov.
            
         
               (4)
            
            
               Z dôvodu zaistenia konzistentnosti a na zabezpečenie hladkého fungovania finančných trhov je nevyhnutné, aby sa ustanovenia tohto nariadenia a ustanovenia nariadenia (EÚ) č. 600/2014 uplatňovali od toho istého dátumu.
            
         
               (5)
            
            
               Toto nariadenie vychádza z návrhu regulačných technických predpisov, ktoré orgán ESMA predložil Komisii.
            
         
               (6)
            
            
               Orgán ESMA uskutočnil otvorené verejné konzultácie o návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko skupinu zainteresovaných strán v oblasti cenných papierov a trhov zriadenú v súlade s článkom 37 nariadenia Európskeho parlamentu a Rady (EÚ) č. 1095/2010 (2),
            
         PRIJALA TOTO NARIADENIE:
   Článok 1
   Ponúkanie údajov o predobchodnej a poobchodnej transparentnosti
   1.   Organizátor trhu alebo investičná spoločnosť prevádzkujúca obchodné miesto na požiadanie sprístupnia verejnosti informácie uverejnené v súlade s článkami 3, 4 a 6 až 11 nariadenia (EÚ) č. 600/2014 tak, že ponúkajú rozčlenené predobchodné a poobchodné údaje v súlade s týmito kritériami:
   
               a)
            
            
               charakter triedy aktív:
               
                           i)
                        
                        
                           akcie;
                        
                     
                           ii)
                        
                        
                           vkladové potvrdenky, ETF, certifikáty a iné podobné finančné nástroje podľa článku 3 nariadenia (EÚ) č. 600/2014;
                        
                     
                           iii)
                        
                        
                           dlhopisy a štruktúrované finančné produkty;
                        
                     
                           iv)
                        
                        
                           emisné kvóty;
                        
                     
                           v)
                        
                        
                           deriváty;
                        
                     
         
               b)
            
            
               krajina vydania akcií a štátnych dlhopisov;
            
         
               c)
            
            
               mena, v ktorej sa s finančným nástrojom obchoduje;
            
         
               d)
            
            
               plánované denné aukcie oproti priebežnému obchodovaniu.
            
         2.   Deriváty uvedené v písmene a) bod v) sa členia v súlade s týmito kritériami:
   
               a)
            
            
               akciové deriváty;
            
         
               b)
            
            
               úrokové deriváty;
            
         
               c)
            
            
               kreditné deriváty;
            
         
               d)
            
            
               devízové deriváty;
            
         
               e)
            
            
               komoditné deriváty a deriváty na emisné kvóty;
            
         
               f)
            
            
               ostatné deriváty.
            
         3.   Organizátor trhu alebo investičná spoločnosť prevádzkujúca obchodné miesto určí, ktoré kritériá finančný nástroj alebo typ údajov spĺňa, pokiaľ nie je možné jednoznačne uplatniť kritériá uvedené v odsekoch 1 alebo 2.
   4.   Organizátor trhu alebo investičná spoločnosť prevádzkujúca obchodné miesto na požiadanie uplatnia kritériá uvedené v odsekoch 1 a 2 v akejkoľvek kombinácii.
   5.   Okrem ponúkania údajov v súlade s odsekom 1 a 2 organizátor trhu alebo investičná spoločnosť prevádzkujúca obchodné miesto môžu ponúkať údaje v spojenej forme.
   Článok 2
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jej uverejnení v Úradnom vestníku Európskej únie.
   Uplatňuje sa odo dňa uvedeného v článku 55 druhom odseku nariadenia (EÚ) č. 600/2014.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2.júna 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 173, 12.6.2014, s. 84.
   
      (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).